Okresná prokuratúra Banská Bystrica, Partizánska cesta 1, 975 63 Banská Bystrica 1 

Sp. zn. : 2 Pv 541/11/6601	Banská Bystrica, 10.01.2012
EEČ : 2-45-2-2012

U Z N E S E N I E 

Trestná vec:	obvinená XXXXX  
Prečin:	neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a prečin krádeže podľa § 212 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Podal: 	Okresná prokuratúra Banská Bystrica v zastúpení prokurátorom okresnej prokuratúry
Rozhodnutie:
Podľa § 220 ods. 1 Trestného poriadku schvaľujem zmier uzavretý medzi: 
poškodeným:
1.	XXXXX 
	sídlo organizácie: XXXXX
a
obvinenou:
1.	XXXXX, rodné číslo: XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 299,62 € 
b.	Peňažná suma určená na všeobecne prospešné účely: 25,00 € 
c.	Konkrétny adresát peňažnej sumy určenej na všeobecne prospešné účely: Združenie na pomoc mentálne postihnutým - DÚHA, Banská Bystrica, Ďumbierska č. 15, IČO : 37998366 
d.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne zastavujem trestné stíhanie obvinenej
1.	XXXXX, rodné číslo: XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované vyšetrovateľom (policajným orgánom) Odb.kriminál.polície OR PZ Ban.Bystrica pod spisovou značkou ORP-749/1-OVK-BB-2011.

Skutková veta: 
v priebehu apríla 2011 v Banskej Bystrici na ulici XXXXX XXXXX prevzala platobnú kartu č. XXXXX vydanú spoločnosťou XXXXX, na meno jej matky XXXXX, nar. XXXXX, ktorú si prostredníctvom infolinky spoločnosti XXXXX aktivovala, čím získala pin kód k predmetnej karte, prostredníctvom  ktorej v období od 11. mája 2011 do 8. júla 2011 vykonala neoprávnené výbery finančnej hotovosti z bankomatov XXXXX, nachádzajúceho sa v Banskej Bystrici na ul. XXXXX a XXXXX, nachádzajúceho sa v Banskej Bystrici na ul. XXXXX a taktiež vykonala väčší počet platieb za tovary v rôznych prevádzkach predajní, spolu v celkovej výške 1233,30 €, čím pre spoločnosť XXXXX, so sídlom XXXXX, XXXXX, IČO : XXXXX spôsobila škodu vo výške 1138,38 € a škodu na úrokoch a poplatkoch.  
Odôvodnenie: 
		Uznesením vyšetrovateľa PZ, OR PZ, OKP Banská Bystrica z 11.10.2011, XXXXX bolo podľa ust. § 199 ods. 1 Tr. por. začaté trestné stíhanie pre prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 odsek 1 Tr. zák. a prečinu krádeže podľa § 212 ods. 1 Tr. zák. a následne bolo uznesením vyšetrovateľa PZ, OR PZ, OKP Banská Bystrica z 19.10.2011, XXXXX  podľa ust. § 206 ods. 1 Tr. por. vznesené obvinenie XXXXX pre prečin neoprávneného vyrobenia a používania elektronického platobného prostriedku, elektronických peňazí a inej platobnej karty podľa ust. § 219 ods. 1 Tr. zák. a prečinu krádeže podľa § 212 ods. 1 Tr. zák. na tom skutkovom základe, ako je uvedené vo výrokovej časti rozhodnutia.
	Po skončení skráteného vyšetrovania vyšetrovateľ PZ predložil na tunajšiu okresnú prokuratúru 22.11.2011 spisový materiál s návrhom na podmienečné zastavenie trestného stíhania.

	Dozorujúci prokurátor sa s takýmto postupom nestotožnil a 25.11.2011 udelil súhlas na vykonanie mediácie prostredníctvom probačného a mediačného úradníka Okresného súdu v Banskej Bystrici za účelom uzatvorenia zmieru a následného zastavenia trestného stíhania. Dozorujúci prokurátor pri rozhodnutí vychádzal z obsahu predloženého k veci sa vzťahujúceho spisového materiálu z ktorého vyplynulo, že obvinená  sa vo svojej výpovedi doznala k spáchaniu trestných činov kladených jej za vinu, ich spáchanie oľutovala a v priebehu trestného stíhania nahradila spôsobenú škodu. Z odpisu registra trestov zadováženého v priebehu skráteného vyšetrovania je zrejmé, že obvinená nebola do doby schválenia zmieru ani raz súdom trestaná. V charakteristikách zadovážených z miesta trvalého bydliska je obvinená charakterizovaná kladne. S poukazom na uvedené skutočnosti a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvinenej a na jej osobné a majetkové pomery považoval dozorujúci prokurátor postup v zmysle § 220 Tr. por. a nasl. za dostačujúci.  

	Obvinená XXXXX ako aj splnomocnený zástupca  poškodenej spoločnosti XXXXX, XXXXX, s takýmto postupom vyslovili súhlas. V mediačnom konaní uskutočnenom 13.12.2011 obvinená slobodne, vážne a určito vyhlásila, že spáchala skutok za ktorý je stíhaná a svoje konanie oľutovala. Dňa 13.12.2011 uzavrela so splnomocneným zástupcom poškodenej spoločnosti XXXXX, XXXXX zmier.

	Obvinená XXXXX poukázala na účet Okresnej prokuratúry v Banskej Bystrici sumu 50 €. Za adresáta peňažnej sumy určenej na všeobecne prospešné účely určila Združenie na pomoc mentálne postihnutým - Dúha, so sídlom Banská Bystrica, Ďumbierska č. 15, IČO : 37998366. Z uvedenej peňažnej sumy je 50 % vo výške 25 € určených na pomoc obetiam trestných činov a 50 % vo výške 25 € je určených uvedenému konkrétnemu adresátovi. Obvinená ďalej v celom rozsahu uhradila spôsobenú škodu poškodenej spoločnosti Home Credit Slovakia, a.s., čo potvrdil splnomocnený zástupca poškodenej spoločnosti XXXXX keď uviedol, že dňa 22.10.2011 bola na účet spoločnosti zaslaná suma vo výške 1 299,63 €, ktorá predstavuje ich nárok na náhradu škody. 

V zmysle § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie ak obvinený :
	a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
	b/ nahradil škodu, pokiaľ bola činom spôsobená alebo urobil iné opatrenia na náhradu škody alebo inak odstránil ujmu vzniknutú trestným činom, a
	c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnom spáchaného činu , na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	V predmetnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov.

	Podľa § 215 ods. 1 písm. f/ Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom na vyššie uvedené boli splnené všetky podmienky vyžadované príslušnými ustanoveniami Trestného poriadku na schválenie zmieru a zastavenie trestného stíhania.

	Preto som rozhodol tak ako je vyššie uvedené.

Poučenie: 
Proti tomuto uzneseniu je prípustná sťažnosť, ktorú možno podať do troch dní od jeho oznámenia na tunajšiu okresnú prokuratúru. O sťažnosti rozhodne 
prokurátor Krajskej prokuratúry v Banskej Bystrici. Sťažnosť má odkladný účinok.

JUDr. Matej Porubský
prokurátor okresnej prokuratúry